Den store svenske avis Aftonbladet roser Sara Slott for hendes fornemme sølvmedalje i nat

Sara Slott Petersen sikrede i nat dansk tid den 13. medalje ved de olympiske lege i Rio. Med en blændende indsats på 400 meter hæk, spændede Aarhus-løberen sig til sølvet efter den suveræne amerikaner Dalilah Muhammed og skrev samtidig dansk atletik-historie som den første kvindelige medaljetager på en løbedistance ved et OL.

Hendes bedrift og ikke mindst den danske medaljehøst ved OL får vores naboer Sverige til at lette på hatten i respekt. Den svenske avis Aftonbladet hylder Sara Slotts natte-bedrift og hylder den danske indsats i Rio, der gør Danmark til den bedste nation i Norden.

Under overskriften 'Danmark bedst i Norden efter et 'sølv-knald' skriver avisen:

- Hun er den største løber, Danmark har haft siden Wilson Kipketers dage. Nu har Sara Slott som den første skandinav taget en medalje til OL. Danskeren løb et fænomenalt løb og endte som toer efter Dalilah Muhammed fra USA ...

Senere lyder det:

- Danmark er nu oppe på 13 medaljer ved OL og har chancen for en mere i herrehåndbolden (og også ved Viktor Axelsen i OL-semifinalen i badminton, red.). Kun New Zealand har flere medaljer pr. indbygger ved dette OL, lyder det imponeret fra avisen, der også har snakket med den danske sølv-løber, der spørger Slott, hvad det betyder, at den danske OL-trup har gjort det så godt i Rio

- Det løfter hele stemningen. Vi havde en ung svømmepige (Pernille Blume), som pludselig snuppede guld, og det inspirerede mig rigtig meget. Hun var så afslappet, og jeg kan let blive lidt negativ, så det var meget inspirerende, at hun var så glad og positiv. Det blev også min strategi, at le og være glad overfor alle, siger sølv-Sara.

- 'Og nu er du på egen hånd bedre end hele det svenske atletik-hold også', lyder det næsten opgivende fra svenskerne.

- Ja, haha. Det er herligt, griner den danske sølv-sluger.

Med de 13 medaljer (1 guld, 6 sølv, 6 bronze) er Danmark fem foran Sverige (1, 4, 3), 10 foran Norge (0, 0, 3) og 12 foran Finland (0, 0, 1). Jo, det har bestemt været Danmarks tur i år.

Se også: Mens du sov: Norsk kæmpe-nedtur, dansk optur og mere Bolt-guld

Se også: Jublende Super-Sara: Jeg føler sgu, jeg har fået guld!

Dansk guldhåb tæt på at drukne: Jeg var ikke klar til at dø